google/wiki40b huggingface dataset:
Patrick McDonald (rullestolcurlingspiller)

Bakgrunn

McDonald tjenestegjorde tidligere i US Army. Mens han tjenestegjorde i Sør-Korea veltet beltevognen han satt i (M113), og han ble klemt av en forsyningskasse. Han brakk ryggvirvlene C4, C5 og T4 til L1, og skadene gjorde at han ble lam. Siden han hadde vært aktiv innen idrett hele livet, begynte han etter ulykken å prøve å finne en idrett å konkurrere i, og han startet med mange idretter; rullestolbasketball, svømming, triathlon, og etterhvert golf. Han spilte seg ned til 1,5 i handicap, og hadde verdensrekorden i lengste drive fra rullestol med 358 yards (327 meter). 
Konkurranseinstinktet og ønsket om å bli best i en idrett gjorde at han dreide over på paralympiske idretter, som skyting og bordtennis. Han var på USAs landslag i bordtennis, men ble ikke med til Sommer-OL 2008. Han undersøkte derfor hvilke andre paralympiske idretter som finnes, og fattet interesse for curling. Han oppsøkte Wine Country Curling Club, og deltok på landslagsuttak (US trials) allerede i 2008, der han ble 6. best, og ble dermed reserve på landslaget. For å få mer trening på is flyttet han til New York, og ved landslagsuttaket i 2009 kom han på 5.-plass, og ble tatt ut til VM i rullestolcurling 2009.

Karriere som rullestolcurlingspiller

Han deltok i flere turneringer i 2009. Ved VM i rullestolcurling 2009 kom USA på 4.-plass, etter at de tapte 4-6 for Tyskland i bronsefinalen. Han var også med å vinne Kathy Kerr Open i Canada og US Open, og USA fikk bronse ved Kingross Invitational i Skottland. 
Ved Paralympiske vinterleker 2010 i Vancouver spilte han treer, med Augusto Perez som skip. USA lå på 2.-plass etter round robin, med syv seire på 9 kamper, og spilte seg fram til bronsefinalen. Der møtte de Sverige, med Jalle Jungnell som skip, og der vant Sverige 7-5 slik at USA endte på 4.-plass. 
Han var skip for USA ved VM i rullestolcurling 2012. De lå på delt 4.-plass etter round robin, og måtte spille tie breaker mot Slovakia, men tapte denne kampen 5-7, og gikk ikke videre til sluttspillet. Også ved VM i rullestolcurling 2013 var han skip, og denne gangen møtte de Kina i bronsefinalen. USA tapte denne 5-6, og fikk igjen 4.-plass. 
McDonald var igjen skip ved Paralympiske vinterleker 2014 i Sotsji, der USA kom på 5.-plass.
Daggrøhytta

Daggrøhytta er ei ubetjent turisthytte tilhørende Kongsberg og Omegns Turistforening (KOT), en lokalforening av Den Norske Turistforening (DNT). Daggrøhytta ligger i Tinn kommune i Telemark, sør på Vegglifjell. Fra området rundt hytta kan en blant annet se den bratte østsiden av Rivsfjell i vest og den bratte vestsiden av Blefjell lenger unna i sørøst. Tidligere tilhørte hytta DNT Drammen og Omegn (DNTD).
Daggrøhytta ligger ca. 985 moh.
Samveldet av uavhengige staters herrelandslag i fotball

Historie

Ettersom Sovjetunionen formelt sluttet å eksistere fra den 1. januar 1992 ble også øvrig fotballorganisering som Sovjetunionens herrelandslag i fotball og Sovjetunionens fotballforbund lagt ned. Samveldet av uavhengige staters fotballforbund ble stiftet den 11. januar samme år og tatt opp i FIFA to dager senere. På samme tid ble også fotballforbundene for de ulike deltagende nasjonene i SUS stiftet. Deres første kamp var en vennskapskamp mot USA den 25. januar, som SUS vant 1–0 under ledelse av landslagstrener Anatolij Bysjovets. Det ble deretter spilt flere vennskapskamper mot land i Sør- og Mellom-Amerika. Deres «nasjonalhymne» var Symfoni nr. 9 av Ludwig van Beethoven. Etter EM i fotball 1992 ble laget omdannet til Russlands herrelandslag i fotball.
Dødskysset (1915)

Merknader

Filmen er bevart og kan beskues i DFIs filmdatabase.
Eidemsliene naturreservat

Eidemsliene naturreservat ligger i Vega kommune i Nordland. Naturreservatet ligger ved Eidem på øya Vega, og har et areal på 2920 dekar. Området er vernet for å sikre et natur- og plantegeografisk område som er enestående i Nordland. Furuskogen i området regnes som meget verneverdig, og ble foreslått vernet av Helgeland Skogselskap alt i 1911.
Atacama kraftverk

Atacama kraftverk er et kombinert oljekraftverk og gasskraftverk i II. region i Chile. Det har en installert produksjonskapasitet på 740 MW fordelt på to kokere / turbiner. Anlegget ble utbygd i 2000. Brenselstypen er naturgass og dieselolje. Det er landets største fossile kraftverk.
Hotan (Hotan)

Hotan (kinesisk: 和田市; pinyin: Hétián Shì) er et byfylke i prefekturet  Hotan i det autonome region Xinjiang i Folkerepublikken Kina. Det har et areal på 155,04 km² og teller 270.000 innbyggere (2004).
Byen ligger sør for Taklamakanørkenen og direkte nord for Kunlunfjellene, som krysses av Sanji-, Hindutagh- og Ilchipassene.
Byen ble tidligere kalt 于窴 / 於窴, Yútián av kineserne, og Ilchi av 1800-tallets europeiske oppdagelsesreisende.

Historie

Khotan lå langs den sørlige karavaneruten rundt Taklamakanørkenen på Silkeveien fra Kina til India og Sentral-Asia. Byen var berømt for sin produksjon av jade som ble ansett som den beste nefrittiske jade benyttet i jadekunst i Kina. Khotan var også navnet på et buddhistiskt kongerike langs den sørlige Silkeveien 100-1000 e.Kr. Dette riket var en av historiens eldste buddhistiske stater og utgjorde en kulturbro for formidling av buddhistisk tro, kultur og lærdom fra India til Kina. Fra Khotan finnes tekster bevart skrevne på kinesisk, sanskrit eller på sakisk, et i dag utdødd østiransk språk.
Det skal ha vært to munker fra kongeriket Hotan som smuglet silkeormegg ut av Kina i et hult bambusrør og gitt dem til keiser Justinian I den store i Konstantinopel i år 552.
I 1006 vet man at Khotan var kontrollert av muslimen Yūsuf Qadr Khān, som var bror eller nevø av den muslimske hersker av Kashgar og Balasagun. Mellom 1006 og 1165, etter at den falt til karakitaiene, var den del av Karakhanidkhanatet og ble med tiden en muslimsk stat.
Den franske tibetologen Françoise Pommaret mener at den katolske fransiskanermunken Odoric de Pordenone, som i lang tid ble ansett som den første vesterlending som trengte frem til og besøkte Lhasa, i virkeligheten må ha besøkt Khotan.
Byen led kraftig under Dunganopprøret mot Qing-dynastiet i 1864-1875, og atter noen få år senere da Yaqub Beg av Kashgar kom til makt i Østturkestan.

Næringsliv og samferdsel

Landbruk med husdyrhold er en viktig næringsvei i fylket. Energi stammer fra den lokale Wuluwati-demningen, som produserer om lag 190 GWh elektrisk kraft årlig.

Jernbane

Kashgar-Hotan-jernbanen ender her. Den ble åpnet for passasjertrafikk i 2011.

Vei

Kinas riksvei 315 løper gjennom området. Den fører vestover fra Xining i provinsen Qinghai til Kashgar (Kashi) i Xinjiang.
P.D. James

Liv og virke

James måtte avslutte skolegangen ved 16 års alder for å ta seg arbeid, ettersom familien var fattig og faren ikke hadde tro på høyere utdannelse for jenter. Hun arbeidet på et skattekontor i tre år, og fikk senere arbeid som assisterende inspisient for en teatergruppe. I 1941 giftet hun seg med Connor Bantry White, en lege i hæren. James tjenstgjorde selv som sykepleierske under andre verdenskrig og arbeidet så i mange år i innenriksministeriet for kriminal- og sykepleien.
Hun debuterte som forfatter i 1962, da hun var 42 år. 
Mest kjent er kanskje hennes bøker om etterforskeren Adam Dalgliesh, som har dannet utgangspunktet for flere TV-serier. Hun var også medlem av Overhuset i Det britiske parlamentet og ble tildelt flere ordener.
James var styremedlem i BBC (1988–93), Arts Council (1988–92) og British Council (1988–93). I 1983 mottok hun Order of the British Empire, og i 1991 ble hun gjort til life peer, adelstittel for resten av livet. Hun satt i Overhuset som konservativ. Hun satt også en periode i styret for BBC. Hun arbeidet tidligere i sykehusadministrasjon og som statstjenestekvinne i det britiske innenriksdepartementets justisavdeling.
James debuterte som forfatter i 1962 med kriminalromanen Cover Her Face, som også introduserte hennes mest kjente detektiv, Adam Dalgliesh ved Scotland Yard. Senere, i An Unsuitable Job for a Woman i 1972, introduserte hun også den kvinnelige privatdetektiven Cordelia Gray. I 1979 ble hun forfatter på heltid.
P.D. James ble gift i 1941 med doktor Ernest Connor Bantry White. Hun ble enke i 1964 da ektemannen døde etter lang tids sykdom. Hun fikk to døtre (født i 1942 og 1944).

TV-produksjoner

Mange av bøkene om Adam Dalgliesh er blitt til flere mini-serier og TV-filmer. Den første kom i 1983 med Roy Marsden i rollen som Adam Dalgliesh, og senere kom to med Martin Shaw. De seriene med Roy Marsden er utvilsomt mest kjent og han var også lengst i rollen.
Helen Baxendale spilte hovedrollen i flere sesonger av en TV-serie basert på de to bøkene om Cordelia Gray.
I 2006 kom en filmatisering av Children of Men. Den ble regissert av Alfonso Cuarón, og hadde Clive Owen i hovedrollen.
Sky High

Handling

Satt i en verden hvor superhelter er hverdagskost, og det finnes en skole for det som heter Sky High, hvor elevene lærer å være superhelter såvel som sidekicker. Will Stronghold (Michael Angarano) er sønn av to kjente superhelter, The Commander (Kurt Russell) og Jetstream (Kelly Preston). Det er ett problem ved dette: Will har foreløpig ikke arvet noen superkrefter, selv om han gjør sitt beste for å skjule det for foreldrene, som han er sikker på vil bli skuffet om de finner det ut.
Så Will drar til Sky High sammen med bestevennen Layla (Danielle Panabaker), vel vitende om at han vil bli en sidekick. Der møter han nye venner, som Little Larry (Loren Berman), Zach (Nicholas Braun), Ethan (Dee Jay Daniels), Magenta (Kelly Vitz), bussjåføren Ron Wilson (Kevin Heffernan) og den smellvakre lærerassistenten Gwen Grayson (Mary Elizabeth Winstead), som Will får et godt øye til. Han skaffer seg også en fiende i Warren Peace (Steven Strait), hvis kriminelle far ble satt i fengsel av Wills foreldre. Plutselig en dag, mens Warren prøver å terrorisere ham, viser superkreftene endelig seg for Will. De kan i tillegg bli gode å ha, for det viser seg at det er krefter som vil ødelegge Sky High en gang for alle.
7. divisjon fotball for menn 2009

Vestfold Fotballkrets

Husøy og Foynland 2 er trukket 2 poeng, den 14. september 2009.

Kilde: www.fotball.no

Sist oppdatert: fredag 25. september 2009.
Hermann Jakob Wernisch

Sicherheitsdienst - Aussendienststelle Larvik

«Sicherheitsdienst – Aussendienststelle Larvik» hadde sitt første kontor i Tallak Nielsens gate 1 fra ca. 1940-44. Etter et mislykket attentat i Tallak Nielsens gate 1 i 1944, ble det besluttet å flytte hovedkvarteret til Sophus Bugges vei 8 (ref. som Melsom-bygget). Begge bygningene var for øvrig bygget av mur. Aussendienststelle Larvik rekvirerte Sophus Bugges vei 10 som privatbolig.

Rettsoppgjøret

Fra Frigjøringen i 1945 satt Wernisch fengslet en periode i Larvik i det pågående rettsoppgjøret, men senere overført til Akershus festning. I 1949 ble han sendt ut av Norge.
Shigeru Sarusawa

Karriere

Shigeru Sarusawa startet sin profesjonelle karriere i Mazda (nå kjent som Sanfrecce Hiroshima) i 1982.
Han ble tatt ut i Japans tropp til VM i fotball U-20 1979.
Kristian Ottosen-prisen

Kristian Ottosen-prisen (etablert i 1991) er en utmerkelse, opprettet av Studentsamskipnaden i Oslo, der Kristian Ottosen lenge var direktør. Prisen ble etablert i forbindelse med Kristian Ottosens 70-årsdag, og dens formål var inntil 2011 å hedre personer eller grupper av personer som har bidratt til å bedre norske studenteners velferd. Per 2011 var prisen på 75 000 norske kroner. Prisen ble årlig delt ut i forbindelse med åpningen av studieåret i august.
Fra høsten 2014 har Kristian Ottosen-prisen endret karakter. Den er nå en idépris på 150 000 kr som skal hjelpe studenter til å realisere gode ideer. Nominasjoner kan komme fra personer, grupper, institusjoner eller organisasjoner. I forkant av utlysningen avgrenser fondsstyret et tema for prisen. I 2014 var tema miljø.
Temaet for 2016 er sosialt entreprenørskap. I forbindelse med at det er 10 år siden Ottosen døde, er prispengene i år satt til 300 000 kr.
Negrito

Negrito betegner en rekke etniske grupper i isolerte deler av Sørøst-Asia. Nåværende populasjoner inkluderer 12 folkeslag på Andamanene, i Malaysia er det seks grupper av semangfolket, manifolket holder til i Thailand, og drøyt 30 andre folkegrupper holder til på Filippinene (aeta, ati og andre). Gruppene minker i antall, og det er ikke kjent at det finnes folkegrupper som har opplevd en så langvarig isolasjon fra andre folkegrupper. 
Papuanere, den opprinnelige urbefolkningen på Ny-Guinea, er trolig opprinnelig etterkommere av migrerende negritoer.
Negritoene synes å ha skilt seg fra asiater i en tidlig fase. Dette antyder at de enten er gjenlevende etterkommere av bosettere fra en tidlig migrasjon fra Afrika eller etterkommere av en grunnleggende bestand av moderne mennesker

Etymologi

Ordet negrito kommer fra spansk og ble brukt av tidlige europeiske oppdagelsesreisende. Betydningen er liten neger, eller det lille sorte folk.
Baseball under Asialekene 2010

Baseball under Asialekene 2010. Baseball var en av sportene under Asialekene 2010 i Guangzhou i Kina. Turneringen ble avviklet 13. til 19. november 2010. Det var i åtte herrelag som deltok i turneringen. Sør-Korea vant finalen med 9-3 over Kinesisk Taipei.
Kil (Värmland)

Jernbaneknutepunkt

Kil er et knutepunkt i Sveriges jernbanenett. Her går hovedlinje mot vest til Charlottenberg og Oslo, mot øst til Karlstad og Stockholm og mot sørvest til Öxnered og Göteborg. Nordover går Fryksdalsbanan til Sunne og  Torsby. Dessuten går Bergslagsbanan nordøstover, men her er det kun godstrafikk.

Utdanning

I tettstedet Kil finnes fire skoler: Vikstaskolan, Dallidenskolan, Stenåsenskolan og Sannerudsskolan.
Sannerudsskolan har elever fra førskole til 9. klasse, mens de øvrige fra førskole til 6. klasse.
De nærmeste gymnasene ligger i Karlstad- og Hammaröområdet.
HDD Olimpija Ljubljana

HD Olimpija Ljubljana er en slovensk ishockeyklubb fra Ljubljana, Slovenia. Klubben ble stiftet i 1929 og hjemmekampene spilles i Dvorana Tivoli. De spiller både i den hjemlige slovenske ligaen og den østerrikske Erste Bank Eishockey Liga.
Laget kom til finalen i Erste Bank Eishockey Liga sesongen 2007/2008. Der tapte de mot EC Red Bull Salzburg.
Grå einerbarmåler

Utseende

En liten til middelsstor (vingespenn 23 – 27 mm), slank, grå måler. Det kan kjennes på at forvingens brede tverrbånd har en spiss, V-formet innskjæring på innersiden, dessuten fra brun einerbarmåler (Thera cognata) på at vingene er nøytralt grå, ikke brunlige. Forvingen er lyst grå, mørkere ved roten og på vingens brede tverrbånd. Dette er kantet med svart, er omtrent dobbelt så bredt ved forkanten som ved bakkanten og har en spiss, V-formet innskjæring midt på innerkanten. Ytterkanten er sterkt bølgete. Nær vingespissen er det to korte, svarte lengdestreker som noen ganger har flytt sammen til en. Bakvingen er gråhvit. Larven er naken, grønn med to blekgule lengdestriper langs ryggen. Langs sidene har den tofargede striper, rødfiolette øverst og blekgule under.

Levevis

Larvene lever på bar av einer (Juniperus communis og ulike plantede einerarter), og sommerfuglen finnes der hvor denne vokser. De voksne målerne flyr ganske sent på høsten, i oktober – november, og kommer gjerne til lys.

Utbredelse

Arten finnes i Europa, østover til Kaukasus, og også i Nord-Amerika. I Norge er den funnet nord til den sørlige delen av Nordland.
W.A.S

Where Angels Suffer (W.A.S) er et amerikansk heavy metal-band etablert i 2009.
Myrprydvikler

Utseende

En middelsstor (vingespenn 15-16 millimeter), mørk vikler med forholdsvis smale og avrundede forvinger. Forvingens grunnfarge er mørkbrun med to tverrbånd som er farget i oker, hvitt og sølv. Dessuten er det en rund, hvit flekk i vingen litt utenfor og foran midten, dette er et godt kjennetegn på arten. Bakvingen er brun.

Levevis

Den lever på torvmyrer, hyppigst i fjellet, og flyr i juni-juli. Larven er foreløpig ukjent.

Utbredelse

Arten er utbredt i Europa, bortsett fra de vestligste og østligste delene, og finnes også i det nordlige Asia og Nord-Amerika. Den forekommer over hele Norge bortsett fra Vestlandet.
Laurence Nowell

Laurence Nowell (ca. 1515 – ca. 1571) var en engelsk oldtidsforsker, kartograf, og en pionerende forsker på angelsaksisk språk og på angelsaksisk litteratur.
Nowells far var Alexander Nowell av Read Hall, Whalley, Lancashire, og hans mor Grace, datter av Rafe Catherall av Mitton, også fra Lancashire. Laurence (eller Lawrence) Nowell ble utdannet ved King's School i Westminster fra tidlig på 1530-tallet og til 1549 da han begynte på Christ Church ved University of Oxford hvor han fikk sin MA i 1552. Fra 1553 synes det som om han reiste mye omkring i Europa fram til rundt 1558.
Ved 1562 levde han i huset til sin patron i London, William Cecil, 1. baron Burghley, hvor han samlet og skrev av angelsaksiske dokumenter og satte sammen den første angelsaksiske ordbok, Vocabularium Saxonicum. Nowell ble opprinnelig anbefalt til Cecil både som lærd og som kartograf, og ble utpekt som Cecils karttegner. Cecil var selv oldtidsinteressert og en nær venn av erkebiskopen av Canterbury, Matthew Parker, som samlet angelsaksiske manuskripter fra de nedlagte klostrene etter reformasjonen i England. Nowell tjenestegjorde som lærer for Cecils sønn og myndling, foruten også for Edward de Vere, 17. jarl av Oxford.
I løpet av denne tiden ble han venn og mentor til William Lambarde, en annen tidlig forsker av angelsaksisk. I 1563 kom Nowell i besittelse av det eneste bevarte manuskriptet til Beowulf. Manuskriptet er innbundet i hva som fortsatt er kjent som Nowellkodeksen (Cotton Vitellius A. xv).
Nowell benyttet mye tid og arbeid på 1560-tallet til et stort atlas av det angelsaksisk England, men maktet aldri å fullføre arbeidet. For Cecil gjorde han det første nøyaktige kartografiske undersøkelse av østkysten av Irland foruten også et lite kart over Storbritannia som Cecil alltid bar med seg.
I 1567 forlot Nowell igjen England og studerte ved Universitet i Paris hvor han sendte Lambarde en avskrift av Gesta Normannorum ducum av William av Jumièges. Han reiste videre til Venezia og deretter til Padova og var innskrevet ved Universitet i Wien. Fra Italia reiste han til Basel i Sveits, var i Leipzig i 1569, innskrevet ved Universitet i Freiburg i oktober 1569, men forsvant deretter uten et spor og ble antatt død.
Hans påvirkning på forskning av spesielt angelsaksiske studier er betydelig. Han er mest kjent for sitt gammelengelske ordbok, Vocabularium Saxonicum, som han satte sammen fra angelsaksiske lovverk, Ælfric av Eynshams grammatikk og ordliste, og ved å sammenligne latinske og angelsaksiske versjoner av Bedas Historia ecclesiastica gentis Anglorum og den latinske og angelsaksiske utgaven av Orosius' Historiæ adversus paganos. Ordboken ble aldri utgitt, men ble en viktig kilde for senere ordbøker. Han gjorde avskrifter og oversettelser av mange gammelengelske manuskripter som siden ble bevart av Lambarde.
Detaljene om Nowells livsløp er meget forvirrende, spesielt på grunn av hans fetter som var domprost ved Lichfield og som også het Laurence Nowell, og til fram til 1970-tallet ble disse to biografiene sammenblandet.
Suzanne Bull

Liv

Suzanne Dain var datter av en fransk dommer og vokste opp i Paris. Hun kom til Norge som språklærer i fransk, og lærte seg norsk. Her møtte hun Olaf Bull i et selskap hos den italienske visekonsulen Mario Caprino på Snarøya i 1924. Våren 1925 reiste de to sammen til Frankrike for å bosette seg i Paris. Her giftet de seg hos borgermesteren 6. oktober samme år. I 1927 fikk de sønnen Jan Bull.
Ekteparet vendte senere tilbake til Norge da Olaf Bull ble innlagt på Rikshospitalet på grunn av helseplager som fulgte av hans alkoholforbruk, og som førte til hans død i 1933.
Etter Olaf Bulls død inngikk hun et nytt ekteskap.
Under ekteskapet skrev hun en dagbok på fransk, som oppbevares på Universitetsbiblioteket i Oslo. På grunnlag av denne utga hun i 1974 en erindringsbok om Olaf Bull, Ni år. Mitt liv med Olaf Bull.
Palle Rosenkrantz-prisen

Palle Rosenkrantz-prisen er en årlig pris for beste kriminallitterære verk utgitt på dansk, uavhengig av opprinnelsesland. Den utdeles årlig av Det danske Kriminalakademi. Prisbeløpet var i 2007 på 7500 danske kroner.
Prisen har fått navn etter Palle Rosenkrantz (1867–1941), som antas å være Danmarks første kriminalforfatter.
Året med de fem keisere

Året med de fem keisere refererer til året 193 e.Kr. hvor det var fem som gjorde krav på keisertronen i Romerriket: Pertinax, Didius Julianus, Pescennius Niger, Clodius Albinus og Septimius Severus. Fra dette året begynte en periode med innbyrdeskrig hvor tallrike herskere kjempet om sjansen til å bli cæsar, det vil si keiser.
Den politiske uroen begynte med drapet på keiser Commodus på nyttårsdagen 31. desember 192. Straks Commodus var blitt drept, ble Pertinax navngitt som keiser, men umiddelbart kom det opposisjon fra pretorianergarden. De sammensverget og sørget for at han ble myrdet. Pertinax ble drept mens han sov. Han hadde da vært keiser i kun tre måneder.
Didius Julianus, som kjøpte seg tittelen fra pretorianergarden, etterfulgte Pertinax, men ble styrtet av Septimius Severus og henrettet den 1. juni. Severus ble deretter erklært cæsar av det romerske senat, men Pescennius Niger var fiendtlig til at han erklærte seg som keiser. Det utløste borgerkrig mellom Niger og Severus; begge samlet tropper og drev krig mot hverandre over hele Romerriket. Grunnet denne krigen tillot Severus at Clodius Albinus ble med-keiser, ettersom han mistenkte at han var en trussel. Samtidig trengte ikke Severus lenger å bruke tid på den keiserlige regjering og kunne konsentrere seg om krigen mot Niger. De fleste historikere forstår Severus og Albinus som to keisere, selv om de styrte samtidig. Det severanske dynasti ble opprettet ut av kaoset i året 193.
Xiangyuan

Xiangyuan (kinesisk: 襄垣县; pinyin: Xiāngyuán Xiàn) er et fylke i provinsen Shanxi i Folkerepublikken Kina. Det ligger innen byprefekturet Changzhi.
I 1999 hadde fylket et folketall på 242 195 innbyggere.
Hanchuan kullkraftverk

Hanchuan kullkraftverk er et kullkraftverk i provinsen Hubei i det sentrale Kina. Det har en installert produksjonskapasitet på 1.200 MW, en fordobling fra første byggetrinn. Operatør er selskapet Hubei Hanxin Power Generation Co. Ltd.
Fløien Folkerestaurant

Fløien Folkerestaurant er en restaurant på sørsiden av Fløyfjellet i Bergen
Restauranten ligger 320 moh. ved endestoppet for Norges mest besøkte turistattraksjoner, Fløibanen. Den eies og drives av Bellevue Restauranter AS. Bygget har særpreget arkitektur og med utsikt over Bergen gjør at det blir en av Norges mest populære restauranter. Det er plass til opptil 450 gjester, og det blir ofte brukt til møter og sammenkomster. De er kjent for sin gode, norske mat. Ved inngangen til restauranten er det utsiktsplatå med særpreget utsikt. Fra mai til september er det åpen kafé fra kl. 10.00, og À la Carte fra kl. 17.00. Resten av året er det åpent hver lørdag og søndag fra kl. 11.00 -17.00. Selskap feires hele året, med 10-450 personer.

Bygningens historie

Planene for restaurant og bane på Fløyen ble lansert allerede i 1912. Bygningen er tegnet av Einar Oscar Schou og sto ferdig i 1925, syv år etter at Fløibanen stod ferdig. Arkitekten tegnet også interiøret. Restauranten har flere ganger byttet eier og har i perioder vært nedlagt.
I 1984 ble bygningen overtatt av AS Bergen Tomteselskap, og det ble besluttet å rive bygget siden det var i en elendig forfatning. Men Bergens Arkitektforening og Fortidsminneforeningen aksjonerte og inviterte til åpen dag i restauranten. Etter dette ble bygningen restaurert og i perioden 1986–1991 ble den benyttet av Bergen Arkitektskole. I 1992 inngikk Eric Saudan og Lyststedet Bellevue en leiekontrakt med tomteselskapet, og bygget ble igjen tatt i bruk som restaurant og selskapslokale.
Freden i Basel (1795)

Freden i Basel av 1795 besto av tre fredsavtaler inngått i Basel, mellom på den ene siden Frankrike og på den andre siden henholdsvis Preussen, Spania og Hessen-Kassel. De tre sistnevnte landene hadde i koalisjon med Storbritannia, Østerrike og Nederland, kjempet i den første koalisjonskrigen (1792-1797). Freden førte til at det revolusjonære Frankrike ble en stormakt i Europa.
Helle Idrettsforening

Fotball

A-laget i fotball spiller i 2011 i 7. divisjon.